ડોરબેલ વાગતાં મહેન્દ્રભાઈ ઊઠે તે પહેલાં ધ્યેય હળવા પગલે કિચન તરફ ગયો અને બારણા પાછળ ઊભો રહ્યો. કુરિયરવાળો આવ્યો હોવાનું જાણી ધ્યેયને રાહત થઈ. બીજી તરફ મહેન્દ્રભાઈ કુરિયર લઈ પોતાના રૃમમાં જતા રહ્યા. મહેન્દ્રભાઈ સૂઈ જતાં ધ્યેય ફરી વૉર્ડરોબ પાસે આવ્યો અને જ્વેલરી બોક્સ તપાસી જોયું, પણ કશિશનો ઍડ્મિશન લેટર ન મળ્યો. છેવટે તે ઘરની બહાર નીકળી ગયો. આટલું જોખમ ઉઠાવ્યા પછી પણ લેટર ન મળ્યાનો તેને અફસોસ થયો. ધ્યેયે કશિશને ફોન કરી જે બન્યું તે જણાવ્યું. આવું જોખમ ઉઠાવવા બદલ કશિશે તેનો આભાર માન્યો. બીજી તરફ થોડા જ દિવસોમાં ગુજરાતની બધી લોકલ ચેનલો પર કશિશના કેસના સમાચાર પ્રદર્શિત થયા. ઘણી ચેનલોમાં પેનલ ડિસ્કશન પણ થયું. ધીમે-ધીમે લોકોની લાગણીઓનું ઘોડાપૂર કશિશની તરફેણમાં વહેવા લાગ્યું. કૉલેજો-સ્કૂલોમાં ડિબેટો થઈ. પોતાની દીકરી સેલિબ્રિટી બની ગઈ તે જોઈ મહેન્દ્રભાઈને આનંદ થયો. જોકે, ઉદયની નાલેશી થઈ જ્યારે નીતિન લાકડાવાલાની હાલત કફોડી થઈ. તેમને ટીવી પર વિલન ચીતરવામાં આવ્યા. કશિશ તેના સાસરિયાં વિશે કશું જ ઘસાતું બોલી ન હતી. આથી અતુલ નાણાવટીને દીકરાનો સંસાર ઉજાડવામાં પોતે નિમિત્ત બન્યાનો અફસોસ થયો. કૌશલે પણ પોતે હવે ક્યા મોઢે કશિશને ઘરે પરત બોલાવે તેવી લાચારી વ્યક્ત કરી. બીજી તરફ ધ્યેયે કૌશલને મળવા બોલાવ્યો. કશિશ કેસ જીતી જાય તે માટે જુબાની આપવા તેણે કૌશલને તૈયાર કરી લીધો. દસ સપ્ટેમ્બરે કેસની મુદત વખતે કોર્ટમાં લોકોની ભીડ અને મીડિયાની ભરમાર જોવા મળી. લોકોનો આટલો બધો સહકાર જોઈ કશિશ સ્તબ્ધ થઈ ગઈ. કશિશે હાથ જોડી લોકોનો આભાર માન્યો. કેસ શરૃ થતાં ધ્યેયે કશિશને ઊલટતપાસ માટે વિટનેસ બોક્સમાં બોલાવી. કોર્ટ સમક્ષ કશિશે એક વાત શા માટે છૂપાવી તેવો ધ્યેયે સવાલ ઉઠાવતા ત્યાં હાજર લોકોએ આંચકો અનુભવ્યો. ધ્યેય ફરિયાદી તરીકે કશિશની તરફેણમાં કેસ લડે છે કે તેની વિરુદ્ધમાં તેવી અસમંજસમાં લોકો મુકાયા.